પ્રથમ વન-ડેમાં ધમાકેદાર વિજય નોંધાવ્યા બાદ ભારતીય ટીમ બુધવારે અહીં વેસ્ટ ઈન્ડિઝ વિરુદ્ધ રમાનારી બીજી વન-ડે ક્રિકેટ મેચમાં પણ વિજયીલય જારી રાખવાના ઈરાદે રમશે. ભારત અને વેસ્ટ ઈન્ડિઝના પ્રદર્શનમાં ઘણો મોટો તફાવત રહ્યો છે. તેમ છતાં પ્રથમ વન-ડેમાં બેટિંગમાં કેરેબિયન ટીમ પ્રભાવી પ્રદર્શન કર્યું હતું પરંતુ તેના બોલર્સ નિષ્ફળ રહ્યા હતા. તેથી વેસ્ટ ઈન્ડિઝની ટીમ બોલિંગમાં પણ ઝડપથી સુધારો કરવા ઈચ્છશે. ગુવાહાટીમાં વેસ્ટ ઈન્ડિઝે 322 રનનો સ્કોર નોંધાવ્યો હતો પરંતુ વર્તમાનમાં વન-ડેના બે સ્ટાર બેટ્સમેન વિરાટ કોહલી અને રોહિત શર્માએ આઠ ઓવર બાકી રાખીને આ સ્કોરને પાર પાડીને ભારતને વિજય અપાવ્યો હતો. તેનાથી કેરેબિયન બોલર્સના આત્મવિશ્વાસને પણ મોટો ફટકો ચોક્કસથી પડ્યો હશે.